Predkladacia správa

Pobočka Zastupiteľského úradu Slovenskej republiky v Bonne (PZÚ Bonn) bola zriadená uznesením vlády Slovenskej republiky č. 744/2000. Podnetom bol materiál „Návrh na úpravu siete zastupiteľských úradov Slovenskej republiky v zahraničí“ predložený ministrom zahraničných vecí Slovenskej republiky. Na základe tohto materiálu vláda schválila transformovanie generálneho konzulátu Slovenskej republiky na PZÚ Bonn.
 
V súčasnej situácii rezort MZV môže zabezpečiť komplexné plnenie dynamicky sa meniacich akcentov zahraničnej politiky len preskupením a využitím vnútorných rezerv. MZV pritom používa nástroje, ktoré nezaťažujú štátny rozpočet a reflektujú na aktuálne svetové a európske tendencie a trendy. 
 
Využiteľnosť a prínos PZÚ boli posudzované v kontexte tvorby efektívnej siete ZÚ SR v zahraničí aj s ohľadom na aktuálne ekonomické možnosti a zahraničnopolitické priority. Uvedené skutočnosti posudzované z pohľadu vývojových trendov, potrieb a možností ukazujú, že pridaná hodnota PZÚ vo vzťahu k nákladom má skôr klesajúcu tendenciu.
 
Ministerstvo zahraničných vecí Slovenskej republiky preto dospelo po dôslednej úvahe k názoru uzatvoriť PZÚ Bonn a ochranu záujmov Slovenskej republiky a jej občanov v regióne zabezpečiť prerozdelením súčasných zodpovedností a aktivít PZÚ Bonn medzi Zastupiteľský úrad Slovenskej republiky v Berlíne a Generálny konzulát Slovenskej republiky v Mníchove.